ANC sal op ‘gepaste tyd’ reageer oor staatskaping – MagashuleFoto: ANA Ace Magashule, sekretaris-generaal van die ANC, het Dinsdag gesê die party doen ŉ beroep op alle partylede en Suid-Afrikaners met inligting om hulself beskikbaar te maak vir die Kommissie van ondersoek oor staatskaping. Hy het bygevoeg die ANC sal “op ŉ gepaste tyd” voorleggings maak aan die kommissie. “Die kommissie sal moeilike sake hanteer, en dit is onafwendbaar as ons waarheid aan die lig wil bring,” het Magashule in ŉ verklaring gesê oor die uitslag van die lekgotla van die nasionale uitvoerende komitee. “Die kommissie moet alle kante van die saak hoor, sodat wanneer sy finale bepalings gemaak word, dit ŉ regverdige en deeglike uitslag sal wees wat die land vorentoe kan neem. Die ANC hou volg dat hy nie deurlopend kommentaar sal lewer oor die werk van die kommissie nie; voorleggings sal op die gepaste tyd ingedien word.” Hy het gesê die lekgotla het homself opnuut verbind aan die party se manifes vir 2019 “dat ons die harde werklikheid van korrupsie op die samelewing en die ekonomie gesien het”. Ons het harde lesse geleer oor die waaksaamheid wat nodig is om wetteloosheid, hebsug en selfsug hok te slaan. Ons is verbind daartoe om met ons mense saam te werk om hierdie kanker in die samelewing te takel.” Oor die Suid-Afrikaanse Reserwebank se mandaat en sy privaat aandeelhouers, het Magashule gesê die lekgotla het ook opnuut die onafhanklikheid van die instansie benadruk. “Die SARB moet ŉ vloeibare monetêre beleid nastreef sonder om prysstabiliteit te beïnvloed, en seker te maak dat die monetêre beleid ander doelwitte in berekening bring soos werkskepping en ekonomiese groei.” Die lekgotla neem kennis van die vordering van volhoubare en radikale grondhervorming en landbou, het hy bygevoeg, “insluitend die prosesse wat in 2018 begin is om artikel 25 van die grondwet te wysig, die wetsontwerp oor onteiening; om grondeise te bespoedig; die pakket van landbouondersteuning en grond op ŉ klein skaal en opkomende boere as deel van die pakket om die ekonomie te herstel, en om vroue se toegang tot grond en deelname in landbou en landelike ekonomie te bevorder”. “Die lekgotla het ook opnuut opvoeding, gesondheid en vaardighede benadruk as noodsaaklik vir ekonomiese ontwikkeling en volhoubare groei. Die land het ŉ gesonde en vaardige arbeidsmag nodig vir ŉ produktiewe ekonomie en aktiewe burgerskap. Opvoeding en gesondheid moet prioriteite bly en moet as ŉ belegging beskou word.” Hy het bygevoeg die party sal die regering versoek om maatskaplike infrastruktuur, veral skole, klinieke, water en sanitasie en die oprigting en instandhouding van gemeenskaplike bates te bespoedig.